תיאור: המרפאה לגינקולוגיה אורולוגית ושיקום רצפת האגן עוסקת בבירור ובטיפול בהפרעות רצפת האגן הבאות:* צניחות של אברי האגן (צניחת רחם, שלפוחית שתן והחלחולת (רקטום).* צניחה של הנרתיק בנשים לאחר כריתת רחם.* ריקון לא מלא מהחלחולת כתוצאה מצניחה. * דליפת שתן לא רצונית.* תכיפות ודחיפות במתן שתן ביום ובלילה.* בעיות רצפת האגן בהיריון ולאחר לידה.* מומים מולדים במערכת המין (אי-התפתחות של הלדן, מחיצה נרתיקית וכו').* כל הבעיות האחרות הנוגעות לרצפת האגן. הטיפול הניתן הינו מהמתקדמים בעולם וכולל מחד טיפולים שמרנים כגון אימון שלפוחית, פיזיותרפיה של רצפת האגן, טיפולים תרופתיים חדשניים והתאמת התקנים נרתיקיים (פסרי) ומאידך טיפולים ניתוחיים מתקדמים זעיר פולשניים, ללא פתיחת בטן - לתיקון דליפת שתן (כגון: TVT, TVTO, MONARCH, TOT, TVT-secure ואחרים), ניתוחים בטניים ונרתיקיים לתיקון צניחות אברי האגן והנרתיק עם או ללא שימור הרחם לפי הצורך בעזרת שימוש ברשתות מתקדמות לחיזוק רצפת האגן (כגון: sacrocolpopexy, apogee, perigee, prolift, וכו') ותיקון מומים מולדים בלדן. הבירור והטיפול בנשים עם בעיות אורוגינקולוגיות מורכבות מתבצע על ידי צוות רב-תחומי הכולל אורוגינקולוג, גסטרואנטרולוג, אורולוג, כירורג קולורקטלי ופיזיותרפיסטית של רצפת האגן. צוות זה פועל במסגרת פורום משותף לרצפת האגן שמתכנס באופן קבוע במסגרת השירות לאורולוגיה גינקולוגית. הפנייה לשירות לגינקולוגיה אורולוגית פשוטה וקלה:1. מכתב הפנייה מרופא (נשים, משפחה, אורולוג וכו'), פיזיותרפיסטית או פנייה עצמאית.2. רצוי להביא תוצאות של בדיקת שתן כללית ותרבית וסונר אגן ובדיקות אחרות אם בוצעו.3. טופס 17.